Hans ene storebror sidder i fængsel. Den anden ligger hårdt kvæstet på sygehuset efter et bandeopgør. Den tredje har fået en hjerneskade efter et slagsmål.

Og selv har 22-årige Ali Izzat aldrig haft et fast arbejde, men har levet af kontanthjælp og forskellige småjobs. Hans lillebror går på friskole uden etnisk danske børn – og efter almindelig skoletid også i koranskole.

Ali Izzat er født og opvokset i Danmark. Alligevel føler han sig ikke dansk:

- De bruger stadig ordene: ”Skrid hjem til jeres eget land!” til dem, som er født i Danmark. Og så tænker man ok, hvor er det lige mit hjem er, siger Ali Izzat.

Ali Izzat er vokset op i Taastrupgaard og er hovedperson i dokumentaren ”Ali og hans brødre”, som vises i aften klokken 20.30 på DR1.

Hver fjerde føler sig mest som dansker

Og Ali Izzat er ikke den eneste, der ikke føler sig som dansker.

I en helt ny undersøgelse har Danmarks Statistik for DR spurgt et repræsentativt udsnit af ikke-vestlige indvandrere fra de ni lande, som flest ikke-vestlige indvandrere er kommet til Danmark fra.

De bruger stadig ordene: ”Skrid hjem til dit eget land!” Og så tænker man ok, hvor er det lige mit hjem er?." ali izzat, nydansker

På spørgsmålet ”Føler du dig meget som dansker eller mest som din oprindelige nationalitet?" svarer 17 procent, at de føler sig som deres oprindelige nationalitet. 51 procent føler sig lige meget som dansker og deres oprindelige nationalitet, og 25 procent føler sig mest som dansker.